Németországban gyarapíthatják tudásukat az iskola diákjai
Német nyelvtudásukat, továbbá szakmai ismereteiket bővíthetik és elmélyíthetik az asztalos, ipari gépész, valamint szociális gondozó és ápoló szakmákban a tanulók.
A Tempus Közalapítvány pályázatának köszönhetően három szakmából 16 diák és két kísérő pedagógus utazik a németországi Waldkirchenbe hat hetes szakmai gyakorlatra az SZL TISZK Jókai Mór Szakképző Iskolai Tagintézményéből. Az Erasmus plusz program lehetőséget biztosít asztalos, ipari gépész, valamint szociális gondozó és ápoló szakmákban a tanulóknak, hogy német nyelvtudásukat, továbbá szakmai ismereteiket bővíthessék és elmélyíthessék. A gyakorlat során iskolai tanműhelyekben, vállalkozóknál és szociális intézményben végzik majd munkájukat. Az asztalos és ipari gépész tanulók Waldkirchenben és környékén, míg a szociális gondozók Passau városában egy idősek otthonában dolgozhatnak. A kiutazást rengeteg szervezési munka, tábor, nyelvi felkészítés előzte meg. A két kísérő pedagógus, Studer Ferencné és Ferencz-Szőcs Szilvia gondoskodnak a tanulók mindennapjairól, segítik és támogatják a gyerekeket mindenben. Ziegler Teréz igazgatótól azt is megtudtuk, hogy iskolájuknak ez a negyedik külföldi gyakorlata, az előző években három hetet töltöttek Hollandiában két alkalommal, egyszer pedig a németországi Schkeuditzban jártak.